प्यारे योगी-महात्माओं और वैज्ञानिकों ! आपस में मिलकर कार्य करने में ही सबकी भलाई है। कभी भी एक दूसरे को मिथ्या भ्रामक एवं महत्वहीन घोषित न करें। आप योगी-महात्मा हों या वैज्ञानिक; थोड़ा भी विचार तो करें कि दोनों का लक्ष्य मात्र शान्ति और आनन्दमय समाज करना ही तो है। क्या आज तक का कोई प्रमाण ऐसा है कि आपसी डाह-द्वेष, घृणा और संघर्ष से किसी को कभी भी शान्ति और आनन्द की प्राप्ति हुई है ? विचारों द्वारा शूध तो करें; अन्त में यह निष्कर्ष निकलेगा कि कभी भी, कहीं भी और किसी को भी आपसी डाह, द्वेष, घृणा और संघर्ष के माध्यम से शान्ति और आनन्द की प्राप्ति नहीं हुई है। वह भी जब विज्ञान और अध्यात्म ही यदि टकरा गए; जैसा कि वर्तमान में है, तो और ही सोचनीय और विचारणीय बात यह हो जाती है कि क्या शरीर और जीवात्मा आपस में टकराकर शान्ति और आनन्द से कायम रह सकते हैं ? कदापि नहीं। कभी नहीं।